Perspektivat e Shqipërisë e të Maqedonisë për anëtarësim në NATO
Mediu, Elenovski: Zgjidhja e statusit të Kosovës do të sjellë shumë më tepër stabilitet në rajon
Nën-sekretari amerikan i mbrojtjes, Gordën Inglënd, vlerësoi përpjekjet e Shqipërisë e të Maqedonisë drejt përmbushjes së standarteve për t’u anëtarësuar në NATO. Ai përshëndeti veçanërisht kontributin e Shqipërisë në operacionet ushtarake në Afganistan dhe në Irak si një prej pak vendeve të para që kontribuan dhe vazhdojnë të kontribuojnë në ato operacione. Zoti Gordën i siguroi këto vende për vazhdimin e mbështetjes amerikane. Nën-sekretari Inglënd the se puna e vështirë nuk ka marrë fund. NATO-ja pret përparim të mëtejshëm në reformat e mbrojtjes dhe të shtetit juridik. Në fakt, tha ai, të dyja këto fusha kërkojnë ndryshime themelore. 2007, tha ai, do të jetë një vit vendimtar për Shqipërinë dhe Maqedoninë, një vit pune dhe vendimesh të vështira. Nga ana e tij, ministri shqiptar i Mbrojtjes, Fatmir Mediu, falenderoi Shtetet e Bashkuara dhe vendet e tjera të NATO-s për mbështetjen që i kanë dhënë Shqipërisë. Qeveria shqiptare, tha zoti Mediu, ka bërë përpjekje të shumta për të forcuar dhe konsoliduar institucionet demokratike, për të përforcuar shtetin juridik dhe ka intensifikuar luftën kundër krimit të organizuar, korrupsionit dhe trafikut ilegal. Shqipëria, tha zoti Mediu, ka qënë dhe është një faktor stabiliteti në Ballkanin perëndimor, duke kontribuar bashkë me vendet e tjera në krijimin e marrëdhënieve të mira mes fqinjve. Ministri Mediu shprehu edhe një herë qëndrimin e qeverisë shqiptare për statusin e Kosovës. Pasi foli rreth përpjekjeve të vendit të tij drejt anëtarësimit në NATO, ministri i mbrojtjes i Maqedonisë, Lazar Elenovski, duke iu përgjigjur një prej pyetjeve të të pranishmëve, tha se nuk pret që propozimi i kryenegociatorit Ahtisari të pasohet me dhunë në Kosovë. Ministrat e mbrojtjes të dy vendeve ballkanike theksuan angazhimin e tyre në zbatimin e reformave në fushën e mbrojtjes në vendet e tyre, në përpjekjet për bashkëpunim më të madh me NATO-n e bashkëpunimin rajonat në Grupin e Adriatikut si dhe pjesëmarrjen në misionet paqëruajtëse. //ze//